安田再撼港駒嚴陣以待 神志勇進卜定重配雷神
2024年05月08日 13:50
東網電視
更多新聞短片
「神志勇進」將回配莫雷拉出戰安田紀念賽。
下個月响東京競馬場舉行嘅安田紀念賽，「浪漫勇士」同「遨遊氣泡」兩匹頂級精英攜手遠征，對於外敵來勢洶洶，主隊除咗有精銳列陣，相信更重要就係配搭方面，因為經歷過女皇盃同埋肯塔基打吡嘅敗績，如今仲要面對麥道朗同潘頓兩位高手來襲，一班日本騎師嘅能力，又真係好大問號?
早前復出勝出G2讀賣一哩盃嘅「神志勇進」，已經鎖定今屆再戰安田紀念賽，而配搭亦已落實，上場贏馬嘅團野大成只係替工身分，今仗大戰當前，就會回配莫雷拉，配搭分量當然唔會有懷疑。
雖然莫雷拉對上兩仗，分別响一哩冠軍賽，以至香港一哩錦標，只係跑第2同第4，上場征港，名次都係响香港馬王「金鎗六十」，與及今次再度碰頭「遨遊氣泡」之後，不過練馬師池江泰壽就有信心，「神志勇進」得佔主場之利，大有機會成功衝擊首項G1勝利。